Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М. С. од Прилеп, против Решение на Министерството за финансии, по предметот Барање за пристап до информации од јавен карактер, на ден 03.07.2025 година, го донесе следното:

**Р Е Ш Е Н И Е**

1. Жалбата изјавена од М. С. од Прилеп, поднесена против Решението на Министерството за финансии бр.03-4750/4 од 29.05.2025 година, заведена во Агенцијата со бр.08-204 на 17.06.2025 година, по предметот Барање за пристап до информации од јавен карактер, **СЕ УВАЖУВА**.
2. **СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.**
3. **Решението на Имателот на информации бр.03-4750/4** **од 29.05.2025** **година, СЕ ПОНИШТУВА.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М. С. од Прилеп, како што е наведено во Жалбата, на 17.04.2025 година поднел Барање за пристап до информации од јавен карактер до Министерство за финасии, со кое побарал по е-маил да му се достави електронски запис од следата информација информација:

"Копие од Доказ за уплатена административна такса во износ од 50ден.и 250 ден. содржано во: Барање за приватизација заведено под бр.26-4427/1 на Н. Н. од Прилеп поднесено на ден 15.12.2014 година."

Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-208 на 12.05.2025 година. Во Жалбата е наведено: “И после законски пропишаниот рок (20) дена, Министерството за финансии на Република Северна Македонија во својство на Имател на информации не наајде за сходно да постапи по поднесеното Барање за слободен пристап до информации од јавен карактер од 17.04.2025 година...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, донесе Решение бр.08-204 од 23.05.2025 година, со кое Жалбата **ЈА УВАЖИ, му наложи** наложи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер во рок од 15 дена од денот на неговиот прием и за истото да ја извести Агенцијата.

Имателот на информации на 29.05.2025 година донел Решение бр.03-4750/4 од 29.05.2025 година со кое Барањето на Барателот го одбил. Во Решението е наведено: „...Во конкретниот случај, барањето е поднесено од барател кој не е странка во постапката за приватизација на градежно земјиште во државна сопсвтвеност, односно не се исполнети условите од член 4 став (1) алинеја 8 од Законот за општата управна постапка во кој е наведено кој се може да биде странка во постапка. ...Министерството за финансии во својство на имател на информација задолжително спроведе постапка на тест за штетност. Притоа се утврди дека во конкретниот случај се работи за барање од барател кој не е странка во конкретна постапка, ниту пак истото се јавува како заинтересирано лице. ...не станува збор за инфрмација од јавен карактер, туку за барање на информација заради личен интерес. Имено, постапката за приватизација на градежно земјиште во државна сопственост, претставува постапка за отуѓување на градежно земјиште суи генерис и истата е дефинирана во Законот за приватизација на градежно земјиште во државна сопственост....во постапката за приватизација на градежно земјиште странка е Државното правобранителство, кое во овие постапки е должно да се грижи и да ги штити имотните права и интереси на Република Македонија и на државните органи основни со закон пред судовите и другите органи во земјата и странство....“.

Незадоволен од наведеното Решение на Имателот на информации, Барателот на информации по електронски пат на 17.06.2025 година до Агенцијата повторно поднесе Жалба, заведена во Агенцијата под бр.08-204. Во Жалбата е наведено: „...Погрешна примена на материјалното право, погрешно толкување на поимот „јавен интерс“ ....Погрешно и нецелосно утврдена фактичка состојба...Сушстесвени повреди на одредбите на управната постапка...“.

Агенцијата со електронски допис бр. 08-204 од 18.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 25.06.2025 година до Агенцијата достави Одговор на жалба бр.03-4750/6 од 23.06.2025 година, заведен во Агенцијата под бр.08-204. Во Одговорот е наведено: „....Жалителот се повикува на можни нерегуларности во канцелариското работење, како и проверка на ажурноста на постапувањето, на што укажуваме дека истите се неосновани и паушални, од причина што не се однесуваат, односно не станува збор за постапување согласно Законот за слободен пристап до информации од јавен карактер. ...Во однос на наводот за погрешно толкување на карактерот на бараните информации (јавен наспроти личен интерес), Министерството за финансии уште еднаш укажува дека во конкретниот случај барателот ниту е странка, ниту пак во соодветната управна постапка побарал да биде вклучен како странка....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи, Решението на Имателот на информации го поништи и го задолжи Имателот на информации на Барателот да му ја достави бараната информација на начин и во форма наведени во Барањето, во рок од 15 дена од денот на доставување на Решението**, поради следното:

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Додека пак, што се однесува до наводите на Решението и Одговорот на жалба, дека „во конкретниот слуачај барателот ниту е странка, ниту пак во соодветна управна постапка побарал да биде вклучен како странка “, Агенцијата му укажува на Имателот на информации дека, согласно член 3 став 3 точка 3 од Законот за слободен пристап до информации од јавен карактер „барател на информација“ е секое правно и физичко лице без дискриминација по која било основа, на начин и под услови утврдени со овој и друг закон, а согласно член 16 став 5 од истиот Закон, барателот не е должен да го образложи барањето, но е потребно да неведе дека се работи за барање за пристап до информации од јавен карактер.

Агенцијата ги ценеше наводите истакнати од Имателот на информации, дека „Министерството за финансии во својство на имател на информација задолжително спроведе постапка на тест за штетност.“ Сепак, Агенцијата му укажува на Имателот на информации дека постапувањето по Барањата за слободен пристап до информации од јавен карактер е во функција на **остварувањето на јавниот интерес**, а не на нечиј правен интерес. Согласно одредбите од член 3 алинеја 7 од Законот за слободен пристап до информации од јавен карактер „јавен интерес" во остварувањето на правото на пристап до информации подразбира, **но не се ограничува**, **на интерес за информации, со чие што објавување, односно остварување пристап**: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите. Оттука, имајќи предвид дека исклучоците не се апсолутни, а транспарентното работење и отчетноста на институциите е во интерес на граѓаните, преку што се остварува јавниот интерес, Имателот би требало да ги земе предвид одредбите од член 6 став 3 и 4 од горенаведениот закон. Според член 6 став 3, по исклучок од ставот (1) на овој член имателите на информации **ќе одобрат пристап** до информација, по задолжително спроведениот тест на штетност **со кој ќе се утврди дека** со објавувањето на таквата информација **последиците врз интересот кој се заштитува се помали од јавниот интерес** утврден со закон што би се постигнал со објавувањето на информацијата. Според член 6 став 4, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Иако, Имателот на информации во донесеното Решение наведува дека го спровел задолжителниот Тест на штетност, не дава детално објаснување и образложување, какви и кои се штетните последици врз интересот кој се заштитува со објавувањето и доставувањето на бараната информација до Барателот на информации.

Во конкретниот случај, видно од содржината на Барањето, Агенцијата констатира дека бараната информација претставува информација од јавен карактер, од причина што во случај кога станува збор за приватизација на градежно земјиште во државна сопсвеност неспорен е јавниот интерес, а во конкретниот случај бараната информација е дел од постапката и од документацијата за приватизација на државно земјиште. Со давање на бараните информации ќе се обезбеди поголема транспарентност и отчетност на работата на Имателот на информации и ќе се овозможи остварување на јавниот интерес.

Целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

 Агенцијата му укажува и на Барателот на информации дека во иднина треба да внимава на фактот дека иако целта на Законот за слободен пристап до информации од јавен карактер и Конвенцијата на советот на Европа за пристап до официјални документи е остварување на јавниот интерес, тоа не значи дека Барателот на информации може и треба неразумно да го користи правото на пристап до информации, на начин што ќе поднесува голем број на барања со што ќе го оневозможува, ограничува или попречува редовното и тековно работење на Имателот на информации. Наведеното од причина што само во првата половина на 2025 година има поднесено 50 жалби, од кои на повеќето има и втора жалба, а 44 од овие жалби се поднесени против еден ист Имател на информации, Министерството за финансии. Ова укажување е во насока да му се укаже на Барателот на информации разумно да го користи правото на пристап до информации од јавен карактер, на начин на кој нема да го попречува и отежнува редовното работење и функционирање на Имателот на информации.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  |  **Директор,** **Пламенка Бојчева** |